ארנון סגל

ארנון סגל (נולד בג' בתמוז ה'תש"ם, 17 ביוני 1980) הוא עיתונאי, סופר ואיש חינוך, משמש ככתב ב"מקור ראשון" ובעלון השבת "עולם קטן". פעיל לעליית יהודים להר הבית.

ביוגרפיה
סגל גדל בהתנחלות עפרה, בנו הבכור של העיתונאי חגי סגל, ואחיו של העיתונאי עמית סגל. למד בישיבת מקור חיים, אחר כך בישיבת ההסדר בעתניאל דרכה התגייס לגולני. לאחר השירות הפעיל עבר ללמוד בישיבת תקוע.

סגל הוא בעל תואר ראשון בחינוך ממכללת הרצוג.

הוא החל את פעילותו העיתונאית בקיץ ה'תשס"ח (2008), בשבועון "עולם קטן", שבו הוא כותב עד היום.

בכסלו ה'תשע"ב החל לעבוד ב"מקור ראשון", בו הוא מפרסם דף שבועי בשם 'דף הבית' בענייני הר הבית והמקדש.

סגל היה חבר במטה ארגוני המקדש עד תמוז ה'תשע"ו, ומצדד בהקמת בית המקדש בימינו. הוא הדריך את עליית העיתונאים הדתיים להר הבית וחשף לראשונה (בעזרת יהודה עציון) את הנחת הפיגומים בידי הוואקף על אבן השתיה. כמו כן טען סגל, שבשנת ה'תשנ"ה מפקד מחוז ירושלים ניצב אריה עמית זייף החלטת ממשלה בעניין זכות התפילה בהר הבית.

בשבט ה'תשע"ד (2014) הפיץ הפלג הצפוני של התנועה האסלאמית כרוז בצירוף תמונתו של סגל הקורא למוסלמים למנוע את כניסתו להר.

בה'תש"פ (2020) הוציא את ספרו "הבית – העבר, ההווה והעתיד של המקום הקדוש בעולם".

בה'תשפ"ב (2022) התמודד בבחירות המקדימות במפלגת הציונות הדתית לקראת הבחירות לכנסת העשרים וחמש, והגיע למקום השמיני בפריימריז והתשיעי בסך הכל.

לאחר מתקפת הפתע על ישראל פרסם בעלון "עולם קטן" תוכנית לכיבוש רצועת עזה והקמת התנחלויות שיחצצו בין גושי היישובים בה.

חיים אישיים 
נשוי למעיין ואב לשמונה. מתגורר בירושלים. בשנת ה'תשפ"ג, 2023, תרם כליה בתנאי שהכליה תושתל בגופו של יהודי, בחירה שסוקרה רבות בתקשורת.

קישורים חיצוניים

 

 
 
 
 אריאל הורוביץ, "פגישה לאין קאץ' " עם ארנון סגל, רדיו מרכז העיר, 1 בדצמבר 2016

הערות שוליים

בוגרי המכללה האקדמית הרצוג
בוגרי ישיבת תקוע
סגל מקור ראשון
פעילי הר הבית ובית המקדש
בוגרי ישיבת מקור חיים
בוגרי ישיבת עתניאל
ארנון
עפרה: אישים
ישראלים שנולדו ב-1980